ET Euroopa Liidu Teataja C 287/27

RIIGIABI — SAKSAMAA

Riigiabi C 24/07 (ex NN 71/06) — Äriühingule Flughafen Lübeck GmbH ja lennuettevõtjale Ryanair

Kutse märkuste esitamiseks Euroopa Ühenduse asutamislepingu artikli 88 lõike 2 kohaselt

(EMPs kohaldatav tekst)

(2007/C 287/07)

Käesoleva kokkuvõtte järel autentses keeles esitatud 10. juuli 2007. aasta kirjas teavitas komisjon Saksamaad oma otsusest algatada EÜ asutamislepingu artikli 88 lõikes 2 sätestatud menetlus seoses eespool osutatud meetmega.

Huvitatud isikud võivad saata oma märkused ühe kuu jooksul alates käesoleva kokkuvõtte ja sellele järgneva kirja avaldamisest aadressil:

European Commission Directorate-General for Energy and Transport Directorate A, General Affairs DM 28, 6/109 B-1049 Brussels Faks: (32-2) 296 41 04

Kõnealused märkused edastatakse Saksamaale. Märkusi esitavad huvitatud isikud võivad kirjalikult taotleda neid käsitlevate andmete konfidentsiaalsust, täpsustades taotluse põhjused.

KOKKUVÕTTE

— Meetme/abi kirjeldus, mille suhtes komisjon algatas menetluse

Käesolev juhtum käsitleb ärisuhteid, mis võivad tekitada kahtluse, et Lübeck-Blankensee lennujaamaga seoses on eri vormis riigiabi antud eri pooltele.

— Võimalik riigiabi äriühingule Flughafen Lübeck GmbH (lennujaama käitaja) lennujaama käitamiseks. Hansalinn Lübeck näib lennujaama käitamist olevat rahastanud eri vahenditest, nimelt kasumi-kahjumi ülevõtmise lepingu, soodsa liisingulepingu ja tagatiste alusel.

— Võimalik riigiabi äriühingule Flughafen Lübeck GmbH infrastruktuuri rahastamiseks. Schleswig-Holsteini liidumaa on andnud hansalinna Lübecki kaudu äriühingule Flughafen Lübeck GmbH toetust, et investeerida Lübecki lennujaama teatavatesse hoonetesse (eelkõige II kategooria instrumentaalmaandumissüsteemi sisseseadmiseks (ILS Cat II).

— Võimalik riigiabi käitajale Infratil seoses äriühingu Flughafen Lübeck GmbH erastamisega. Äriühing Flughafen Lübeck GmbH „erastati”, kui hansalinn Lübeck müüs 90 % äriühingu Flughafen Lübeck GmbH aktsiatest Uus-Meremaa päritolu infrastruktuurikäitajale Infratil.

— Võimalik riigiabi Ryanairile. Äriühingu Flughafen Lübeck GmbH ja odavlennuettevõtja Ryanair ärisuhetes võis Ryanair saada kasu riigiabist, mida anti ebapiisava maandumismaksuna, reisijamaksuna või kombineeritud maksuna ning turustuskorralduse toetusena.

— Meetme/abi hindamine

Komisjon on jõudnud järeldusele, et äriühingu Flughafen Lübeck GmbH erastamine võis toimuda vastavalt kohaldatavatele komisjoni suunistele, millega järelikult riigiabi andmist ei kaasne. Praegu ei ole siiski võimalik kindlaks määrata, kas Infratil maksis turuhinda või mitte.

Komisjon jõudnud järeldusele, et ülejäänud kolme meetme puhul võib tõenäoliselt kaasneda riigiabi andmine.

Abi kokkusobivus ühisturuga käesoleva õigusliku aluse kohaselt, sealhulgas väide komisjoni kahtluste kohta ja täpsed viited asjaomaste suuniste/raamistike erisätetele

Käitusabi äriühingule Flughafen Lübeck GmbH hinnati EÜ asutamislepingu artikli 86 lõike 2 ja artikli 87 lõike 3 punkti c alusel. Käesoleval etapil on komisjonil tõsine kahtlus, kas kõnealust abi saab käsitada ühisturuga kokkusobivana, kuna ühtegi riigiabi üldkeelu erandit ei näi olevat kohaldatud.

Investeerimisabi äriühingule Flughafen Lübeck GmbH võiks pidada kokkusobivaks vastavalt artikli 87 lõike 3 punktile c ja komisjoni 2005. aasta suunistele piirkondlikele lennujaamadele ettenähtud riigiabi andmise kohta. Tingimused on järgmised:

— infrastruktuuri ehitamine ja käitamine vastavad selgelt määratletud üldisest huvist lähtuvale eesmärgile (piirkondlik areng, juurdepääs jne);

— infrastruktuur on vajalik ja proportsionaalne kindlaksmääratud eesmärgiga;

— infrastruktuur pakub piisavaid kasutamise väljavaateid keskmiseks tähtajaks, eelkõige võrreldes olemasoleva infrastruktuuriga;

— juurdepääs infrastruktuurile on avatud kõigile võimalikele kasutajatele võrdselt ja mittediskrimineerivalt;

— kaubavahetuse arengut ei mõjutata määral, mis oleks vastuolus ühenduse huvidega.

Käesoleval etapil on komisjonil kahtlus, kas kõnealused tingimused on täidetud.

Erastamisega seotud riigiabi ei saa tõenäoliselt pidada ühisturuga kokkusobivaks juhul, kui peaks selguma, et Infratil maksis turuhinnast madalamat hinda; seega ei näi olevat ühtegi kokkusobivuspõhjendust kasutatud.

Käitusabi Ryanairile võiks pidada ühisturuga kokkusobivaks, kui komisjoni 2005. aasta suunistes piirkondlikele lennujaamadele antava riigiabi kohta sätestatud stardiabi lubamisega seotud tingimused on täidetud. Komisjonil on kahtlused, kas kõnealustest tingimustest on täidetud järgmised:

— uute lennuliinide avamine: Saksamaa ametiasutused ei ole tõendanud, et abi piirduks uute lennuliinidega;

— majanduslik elujõulisus ja vähenemine: Saksamaa ametiasutused ei ole tõendanud, et abi piirduks uute lennuliinidega ega seda, et abi väheneks;

— tegevuse alustamise kuludega seotud abi: Saksamaa ametiasutused ei ole tõendanud, et abi piirduks tegevuse alustamise kuludega;

— teavitamine ja mittediskrimineerimine: Saksamaa ametiasutused ei ole tõendanud, et abist oleks teavitatud ja et abi oleks olnud kättesaadav mittediskrimineerimise põhimõtete kohaselt.

Vastavalt nõukogu määruse (EÜ) nr 659/1999 (1) artiklile 14 võib abisaajalt nõuda igasuguse ebaseaduslikult antud abi tagastamist.

(1) EÜT L 83, 27.3.1999, lk 1.